Alexkor: Pitsoe moet ook voor stok gekry word(Foto: @RSASIU/Twitter) Die Demokratiese Alliansie verwelkom die Spesiale Ondersoekeenheid (SOE) se klopjag op die kantoor van Alexander Bay Diamond Company in Johannesburg as deel van ŉ voortgesette ondersoek na bedrywighede by Alexkor, die staat se mynmaatskappy. Maroela Media het vroeër berig ŉ lasbrief het die SOE-ondersoekers toestemming gegee om onder andere bankstate en selfoonrekords te bekom, deursoekings en beslagleggings te doen en getuies te ondervra. Dit hou verband met bewerings van korrupsie en wanbestuur rakende die bemarking, waardasie en verkoop van diamante wat spruit uit ooreenkomste wat Alexkor met sekere diensverskaffers aangegaan het. Farhat Essack, die DA se skaduminister oor openbare ondernemings, sê met onthullings dat die maatskappy onreëlmatig ŉ kontrak namens Alexkor bekom het vir die bemarking, waardasie en verkoop van diamante, moet die voormalige uitvoerende hoof, Lemogang Pitsoe, ook tot verantwoording geroep word. “Pitsoe moet verantwoording doen oor die rol wat hy gespeel het in die toeken van die kontrak en die omstandighede wat daartoe gelei het dat Alexkor ŉ put van korrupsie geword het onder sy leiding.” Essack sê die Gupta-korrupsienetwerk het gefloreer op persone wat bereid was om hul werk namens hulle te doen en staatshulpbronne te plunder. “Pitsoe moet na vore tree met inligting oor die kontrak insluitend alle hangende bewerings wat met korrupsie by Alexkor verband hou.” Volgens Essack is die onmiddellike slagoffers van korrupsie by Alexkor die Richtersveld-gemeenskap, wat oor die mynbouregte beskik en ŉ vennootskap met Alexkor aangegaan het. “Terwyl Alexkor diamante deur sy bemiddelaars onder markprys verkoop het wat op die Richtersveld-gemeenskapsgrond gemyn is, is die gemeenskap beroof van ŉ geleentheid om voordeel te trek uit die regverdige waarde van die mynbou-tantième wat aan hulle verskuldig is.” Hy meen in die belang van geregtigheid vir die Richtersveld-gemeenskap moet elke sakekontrak van Alexkor en derdepartye dringend hersien word. “Die SOE se ondersoek is die eerste tree om die magsmisbruik te onthul wat al jare lank deel is van die maatskappykultuur by Alexkor.” Alexkor word nes verskeie ander staatsinstelling betrek by bewerings van grootskaalse staatskaping. Die Zondo-kommissie van ondersoek het vroeër ŉ lang lys van aanbevelings – om boosdoeners by die maatskappy te vervolg – gedoen. Luidens die kommissie se verslag het Malusi Gigaba, destyds minister van openbare ondernemings, in 2012 ŉ nuwe raad by Alexkor aangewys. Dié het bande met die omstrede Gupta-familie gehad met die voorsitter, Rafique Bagus, wat na aan die familie was en selfs die omstrede Gupta-troue in 2013 bygewoon het.